
PHoiura. 


Morbus,  quem  describere  in  hac  dissertatione  conabor,  e numero  malorum  rarissi- 
morum est,  quibus  cor  afficitur,  nam  versatissimos  etiam  in  praxi  medicos  vix  semel  inter 
vitam  hoc  malum  observasse  opinor.  Prof.  Bamberger  quidem,  qui  me  praesente  id  re- 
tulit, in  maximo  aegrotorum  numero,  quos  videndi  occasionem  habuit,  hanc  cordis  affectionem 
semel  tantum  spontaneam  observavit.  Quam  ob  raritatem  hujus  morbi  descriptionem  meam 
non  omni  utilitate  carituram  existimo,  quum,  quod  valde  lugeo,  occasio  mihimet  ipsi  ob- 
truderetur, malum  hoc  triste  cum  vehementissimia  doloribus  vexationibusque  apud  patrem 
meum  videndi,  qui  ei  suceubit.  Quatuor  fere  hebdomades  continuas  circa  patris  aegroti  lectum 
usque  ad  mortem  versabar  et  nonnullas  observationes  de  mali  hujus  cursu  colligere  poteram. 
Ingenue  autem  hoc  loco  commemorare  oportet,  professores  Traube,  Schoenlein  et  Frerichs, 
quod  ad  diagnosin  morbi  pertinet,  alias  fovisse  opiniones,  quemadmodum  enim  alteri  certis- 
sime morbum  patris  insufficientiam  valvulae  tricuspidalis  esse  judicabant,  ita  altertalem  cordis 
affectionem  tantum  conjecit,  et  majore  probabilitate  degenerationem  substantiae  muscularis 
in  telam  cellulosam  statuendam  esse  professus  est.  Vitium  valvulae  tricuspidalis  eam  ob 
causam  dignoscere  sese  non  posse  putavit,  quod,  sicuti  amico  et  studiorum  meorum  socio 
exposuit,  strepitus  inter  systolen  cordis  nimis  levis  sibi  videatur,  quam  qui  ad  tantam  val- 
vulae tricuspidalis  degenerationem  referri  queat,  quum  scilicet  illo  tempore  jam  magna  cir- 
cuitus sanguinis  impedimenta  excitasset.  Equidem  tamen  affirmare  possum,  strepitum  inter 
systolen  cordis  postea  tam  sonorum  evasisse  et  usque  ad  ultimum  vitae  diem  tam  sonorum 

mansisse,  imo  etiam  pulsationem  venae  jugularis  tam  perspicue  cordis  ventriculorum  contractioni 

synchronicam  fuisse,  ut,  si  Prof.  Traube  hoc  tempore  patrem  beatum  vidisset,  certissime  id,  quod 

initio  tantum  conjecit,  scilicet  insufficientiam  valvulae  ostii  venosi  dextri,  disertissime  declarasset. 

» 

Quam  ad  rem,  si  de  diagnosi  hujus  morbi  locuturus  sum,  pluribus  verbis  redeam  posteaque  cau- 
sas commemorabo,  quibus  ductus  Prof.  Traube  malum  patris  pro  degeneratione  substantiae 
muscularis  in  telam  cellulosam  habuerit.  Quod  ad  modum  pertinet,  quo  morbum  descrip- 
turus sum,  primo  brevius  de  historia,  aetiologia,  de  indole,  de  rebus  anatomicis,  postea 
fusius  et  largius  de  diagnosi,  de  symptomatologia  disseram,  postremo  de  prognosi,  exitu 
et  therapia,  nec  non  de  sectione  nonnulla  subjiciam.'  Subinde  etiam  in  describendo  morbo 
ad  patris  malum  redibo. 


Historica  quaedam. 

Antequam  sanguinis  circuitus  innotuerat,  de  hujus  morbi,  sicut  generatim  de  mor- 
borum cordis,  diagnosi  sermo  esse  non  poterat.  At  multo  serius  etiam  neque  de  valvularum 
morbis  in  genere,  neque  de  hoc  plura  comperta  habebantur.  Imo  adhuc  Senae  putabat, 
valvularum  morbos  nullo  signo  posse  cognosci.  Corvisart  demum  symptomata  certa  ad 
diagnosin  morborum  valvularum  pertinentia  tradidit  et  vitia  valvulae  tricuspidalis  novisse 
videtur.  Verum  etiam  Lancisius  hujus  morbi  gnarus  erat.  Certe  enim  tumescentiam  venae 
jugularis  cuique  cordis  contractioni  succedentem  descripsit.  Quum  auscultatio  per  Laen- 
necium  melius  innotuisset,  diagnosis  tam  cordis  morbum  in  genere  quam  valvulae  tricus- 
pidalis ad  summam  perfectionem  evehebatur.  Novissimis  decenniis  noster  quoque  morbus 
saepius  descriptus  et  superiori  aestate  ejusmodi  casus,  uti  relatum  audivi,  in  Prof.  Traube 
clinico  observatus  est. 


•>v 


De  aetiologia,  indole  et  de  rebus  anatomicis. 


□ gm  in  prooemio  adnotavi,  vitium  valvulae  tricuspidalis  admodum  esse  rarum,  saepius 
cum  simili  valvulae  mitralis  vitio  occurrit,  aut  apud  foetum.  Quibus  rebus  malum  hoc  in 
foetu  ipso  exoriatur,  difficile  est  dictu;  opinari  primum  licet,  hanc  affectionem  nexum  alere 
cum  sanguinis  circulatione  inter  vitam  foetalem.  Quemadmodum  enim  cognitum  est,  san- 
guinis circuitus  in  embryone  is  est,  ut  sanguis  maternus  per  venam  umbilicalem  in  venam 
cavam  inferiorem,  postea  in  atrium  dextrum  vehatur.  Ex  atrio  dextro  magna  sanguinis 
pars  per  foramen  ovale  statim  in  atrium  sinistrum  indeque  in  ventriculum  sinistrum  per- 
venit. Parva  tantum  pars  in  ventriculum  dextrum  fluit  et  ex  hoc  in  arteriam  pulmonalem, 
ex  qua  statim  per  ductum  arteriosum  Botalli  ad  arteriam  aortam  reducitur.  Perspicuum 
igitur  est.  valvulam  tricuspidalem  hoc  modo  exiguam,  quin  adeo  nullam  praestare  functio- 
nem. Numne  cogitare  licebit,  hoc  valvulae  otium  ipsius  aegrotationem  fortasse  efficere? 
Non  eorrespondet  quidem  haec  mea  opinio  iis.  quae  medici  de  morborum  aetiologia  tradunt, 
ea  scilicet  corporis  organa  facillime  aegrotare,  quae  gravissimas  administrent  functiones. 
Jam  si  penitius  in  genesin  hujus  morbi,  saepius  apud  foetum  inventi,  inquirere  negligimus, 
difficultur  interpretari  possumus,  quam  ob  causam  apud  adultos  haec  valvula  tam  raro  af- 
ficiatur. et,  sicuti  videtur,  tum  demum,  quum  antea  valvula  mitralis  correpta  sit.  — Malum 
primarium,  quod  ad  destruendam  hanc  valvulam  ducit,  idem  est,  quo  aliae  valvulae  de- 
struuntur, endocarditidem  innuo.  Equidem  de  ea  tantum  endocarditide  loquor,  quae  ex- 
sudatum edidit,  quod  nullo  modo  resorbetur,  sed  organisationem  subit  si  largum  est,  aut 
colliquescit  et  atrophiam  vel  unius  vel  omnium  cuspidum  inducit.  Rarissime  evenire  puto, 
ut  exsudatum  endocarditide  editum  plane  resorbeatur;  parva  autem  pars  haud  dubie  in 
omnibus  iis  casibus  resorbetur,  ubi  malum  per  longius  tempus  protrahitur.  Constat  igitur, 
endocarditidem  causam  esse  vitiorum  valvularum,  et  quidem  mirum  alit  nexum  cum  rheu- 
matismo acuto  articulorum,  imprimis  si  plures  articuli,  alter  post  alterum,  corripiuntur.  Ve- 
rum etiam  inter  omnes  constat,  endocarditidem  non  semper  morbum  esse  sympathicum  rheu- 

matismi  articularis  acuti;  sequitur  quoque  alias  affectiones,  uti  morbum  Brightii,  Pneumoniam, 
Pyaemiam,  exanthemata  acuta.  Primarius  denique  est  morbus,  cujus  causae  saepius  neque 
internae  neque  externae  inveniuntur.  Attamen  quid  impediat,  quominus  arbitremur,  per- 
frigerium  eodem  modo  endocarditidis  causam  sistere,  quo  alius  cujusvis  inflammationis? 
Profecto  autem,  si  endocarditis  rheumatismum  acutum  non  sequitur,  symptomata  admodum 
levia,  quin  etiam  nulla  emergunt.  Apud  patrem,  ut  exemplo  utar,  ne  minima  quidem 
symptomata  erant  conspicua,  antequam  pulsatio  venae  jugularis  sese  ostendit.  Hoc  tempore 
autem  valvula  certo  jam  erat  destructa,  at  vero  ne  minima  quidem  causa  morbi  erui  potuit, 
itaque,  quod  ad  aetiologiam  endocarditidis  pertinet,  multa  perspicua  non  sunt. 

Qua  in  re  insufficientia  valvulae  tricuspidalis  cernatur,  paucis  verbis  definire  possum. 
Quum  endocarditide  valvula  plus  minus  destructa  sit,  atrium,  dum  ventriculus  sese  con- 
trahit, non  amplius  claudere  potest:  refluit  igitur  aliqua  sanguinis  pars  inter  utramque  sy- 
stolen in  atrium  dextrum.  Quum  autem  atrium  praeter  sanguinem  ex  ventriculo  refluentem 
etiam  certam  ejus  portionem  ex  utraque  vena  cava  recipiat,  paullatim  dilatetur  necesse  est. 
Quae  dilatatio  longius  protenditur  ad  venam  cavam  superiorem  et  tempore  aliquo  interpo- 
sito, vena  jugularis  gravissime  tumescit.  Neque  minus  dilatatur  vena  cava  inferior,  nam 
in  hanc  etiam  inter  quamque  systolen  sanguinis  pars  aliqua  refluit,  quia  Valvula  Eustachii, 
dum  atrium  paullatim  dilatatur,  ostio  venae  cavae  haud  sufficit.  Attamen  haec  dilatatio 
minor  est,  quia  inter  quamque  systolen  major  sanguinis  pars  in  venam  cavam  superiorem 
quam  in  inferiorem  regurgitat.  Nec  minus  vena  jugularis  dextra  magis  dilatatur  quam  si- 
nistra. Jam  quum  utraque  vena  cava  numquam  sanguinem  plane  effundere  possit,  tandem 
omnes  venas  sanguine  abundare  necesse  est:  maxime  igitur  tenduntur  et  secundum  naturae 
leges  partes  sanguinis  aquosae  transsudantur.  Ex  his  causis  in  lege  naturae  positis  po- 
stremo omnes  aliae  affectiones  oriuntur,  quas  in  symptomatologia  morbi  enumerabo. 

Hic  loci  autem,  quum  de  rebus  anatomicis  hujus  morbi  loquar,  aliam  mutationem 
commemorare  oportet,  quae  in  hac  ipsa  valvula  observata  est,  insufficientiam  puto  relati- 
vam, quae  dicitur.  Nimirum  plures  auctores  contenderunt,  insufficientiam  valvulae  tricus- 
pidalis fuisse  relativam,  ubi  propter  dilatationem  ventriculi  cordis  dextri,  quam  in  vitiis 
valvulae  mitralis  aut  in  pulmonum  morbis,  sicuti  in  catarrho  bronchiali  per  longum  tempus 
protracto  et  in  emphysemate  observamus,  ostium  venosum  dextrum  dilatatum  reperiatur. 
His  in  casibus  valvulam  tricuspidalem  inter  systolen  cordis  atrium  plane  claudere  non  posse 
itaque  sanguinem  in  atrium  refluere  putabant;  certa  hujus  insufficientiae  signa  esse  dila- 
tationem atrii,  undulationes  venae  jugularis  et  strepitum  systolicum  in  regione  valvulae 
tricuspidalis.  Rectissime  autem  Bamberger  adnotat,  haec  signa  alio  modo  explicari  posse, 
et  insufficientiam  relativam  revera  non  existere.  Primum  enim,  ait,  experimenta  demon- 
strasse, unam  cuspidem  valvulae  probe  ampliatam  totum  fere  ostium,  etsi  maxime  dilatatum, 

claudere  posse,  tum  etiam  valvulam  dilatationis  ostii  venosi  et  ventriculi  participem  esse, 
quum  extendatur  et  attenuetur,  tum  dilatationem  atrii  dextri  non  effici  sanguinis  regurgita- 
tione, sed  impedimentis  circulationis  in  pulmone  aut  in  valvula  mitrali  positis,  tum  porro 
strepitum  systolicum,  in  valvula  tricuspidali  auditum,  aut  in  valvula  mitrali  oriri  et  tantum 
deduci,  aut  vibrationibus  anomalis  valvulae  tricuspidalis  nimis  extensae  effici,  denique  un- 
dulationem  solam  venae  jugularis  nequaquam  signum  esse  insufficientiae  valvulae  tricus- 
pidalis. Itaque  haec  insufficientia  relativa  in  illis  tantum  casibus  nostra  opinione  locum 
habere  potest,  ubi  pulsus  venae  jugularis  plane  perspicuus  est,  id  quod  raro  evenire  videtur. 
Quum  demonstraverim,  qua  in  re  insufficientia  valvulae  hujus  cernatur,  ad  describenda 
symptomata  morbi  gradum  faciam  et  primum  quidem  symptomata  anatomica,  auscultatione 
et  percussione  cognoscenda,  enumerabo,  quae  diagnosin  morbi  confirmant.  Posteriora  enim 
circulationis  impedimentis  excitata  phaenomena  hujus  valvulae  vitiosae  revera  non  differunt 
ab  iis,  quae  valvula  mitralis  profert.  De  variis  commutationibus  anatomicis  pluribus  verbis 
loquar,  quippe  quae  apud  patrem  beatum  a duobus  medicis  vario  modo  explicatae  sint. 


De  phaenomenis  anatomicis,  diagnosin  affirmantihns. 

Ad  dignoscendum  hoc  valvulae  vitium  duo  symptomata  gravissima  commemorari 
solent,  alterum  nempe  strepitus  systolicus,  audiendus  in  loco  quodam  thoracis,  atrio  dextro 
respondente,  alterum  in  nullo  alio  morbo  cordis  tam  perspicuum,  nempe  pulsatio  venae 
jugularis  internae,  quae  efficitur  sanguine  inter  quamque  cordis  contractionem  in  hanc  ve- 
nam regurgitante.  Quae  symptomata  si  perspicua  sunt  et  si  persuasum  nobis  est,  pulsa- 
tionem venae  jugularis  synchronicam  esse  ventriculorum  systolae,  nihil  dubitandum  esse 
puto,  quin  malum  in  vitio  valvulae  tricuspidalis  cernatur.  Attamen  haec  symptomata  ac- 
curatissimo examini  submittenda  sunt,  perquisitionibus  aegroti  repetitis  persuadere  nobis 
debemus,  utrum  strepitus  revera  ab  introitu  atrii  dextri  in  ventriculum  dextrum  originem 
ducat,  an  a sinistro  deducatur,  num  porro  pulsus  venae  ventriculorum  systolae  exacte  re- 
spondeat, an  undulatio  tantum  venae  sit,  quam  in  multis  aliis  morbis  cordis,  imo  in  ca- 
tarrho  bronchiali  per  longum  tempus  protracto  observamus.  Duo  enim  genera  motionum 
venae  jugularis  distinguenda  sunt,  primo  motiones  undulatoriae,  secundo  pulsatoriae. 
Alterae  apparent,  valvula  venae  jugularis  sufficiente,  alterae  non  sufficiente.  „Die  Pulsa- 
tion,  sagt  Bamberger,  unterscheidet  sicli  von  der  Undulation  wesentlich  darin,  dass  bei 
der  ersteren  eine  wahre  regurgitirende  Bewegung  von  unten  nach  aufwiirts  zu  Stande 
kommt;  comprimirt  man  daher  die  Ingularvene  etwa  in  der  Mitte  ihres  Verlaufs,  so  sieht 

man  das  unter  der  Compressionsstelle  liegende  Stiick  durch  die  jedesmalige  Regurgitation 
ausgedehnt  werden,  bei  der  Undulation  dagegen  findet  keine  wahre  Regurgitation  statt 
und  es  kann  unter  der  comprimi rten  Stelle  zwar  die  Bewegung  fortdauern,  allein  man 
wird  trotz  derselben  keine  starkere  Fiillung  des  betreffenden  Gefasstiickes  walirnehmen.” 
Experimentum  hoc,  quod  ipse  apud  patrem  non  suscepi,  grave  puto  ad  statuendum  judi- 
cium, motionem  venae  revera  esse  pulsationem  nec  undulationem. 

Motio  undulatoria  systolica  aut  diastolica  esse  potest,  quod  ex  hoc  pendet,  utrum 
ventriculus  dexter,  an  atrium  dextrum  sanguine  abundet  et  justa  vi  se  contrahat,  ita  ut 
ictus  contractione  provocatus  venae  jugulari  tribuatur.  Crebrior  est  undulatio  systolica, 
quippe  quae  conditio,  scilicet  hypertrophia  ventriculi  dextri,  multo  crebrior  sit;  rarior 
est  undulatio  diastolica  ob  raritatem  atrii  dextri  hypertrophiae.  In  hac  motione  undula- 
toria valvula  venae  jugularis,  ut  jam  supra  commemoravi,  claudit,  motio  autem  pulsatoria 
tum  demum  apparere  potest,  si  valvula  jugularis  insufficiens  evasit.  Talis  autem  insuffi- 
cientia adhuc,  Bamberger  auctore,  in  insufficientia  valvulae  tricuspidalis  sola  observata  est. 
Ubi  igitur  venae  pulsationem  videmus,  dicere  oportet:  insufficientem  esse  valvulam  venae 
jugularis,  et  quidem  positam  in  insufficientia  valvulae  tricuspidalis.  Grave  hoc  habeo,  in- 
sufficientiam valvulae  jugularis  primariam  nondum  observatam  esse,  quod  fortasse  cogitare 
possimus,  venae  pulsationem  ad  primariam  venae  jugularis  valvulae  insufficientiam  refe- 
rendam esse.  Fortasse  autem  Prof.  Traube  spontaneam  venae  hujus  insufficientiam  obser- 
vavit, quia  apud  patrem  beatum  etiam  venae  pulsationem  ex  insufficientia  venae  spontanea 
ortam  dijudicavit.  Ad  quod  symptoma  postea  loco  proprio  revertar. 

Qua  ex  re  valvula  venae  jugularis  claudere  non  amplius  possit,  si  vitium  valvulae 
tricuspidalis  per  longius  tempus  perstiterit,  facile  est  intellectu.  Regurgitatione  enim  sanguinis 
perpetua  vena  jugularis  valde  dilatatur,  valvulaque,  paullatim  magis  magisque  amplificata 
et  attenuata  postremo  amplius  venae  lumen  claudere  non  potest. 

Quod  ad  strepitum  systolicum  pertinet,  in  loco  thoracis  audiendum  atrio  dextro 
respondente,  grave  est  phaenomenon  etiamque  magis  diagnosin  affirmat;  non  autem,  si 
deficit,  judicare  debemus,  valvulam  non  esse  insufficientem.  Saepe  enim  strepitus  non 
auditur,  quia  cor  non  justa  vi  se  contrahit.  Saepe  hoc  videmus,  si  cum  dilatatione  ventri- 
culi hypertrophia  non  simul  evolvitur,  itaque  cordis  contractio  infirma  est.  Strepitus  etiam 
variis  temporibus,  quod  ad  sonoram  indolem  pertinet,  mutatur.  Tempore  illo,  quo  Prof.  Traube 
patrem  meum  perquisivit,  strepitus  admodum  erat  infirmus,  dum  nonnullis  diebus  post  so- 
norus evasit.  Gravitate  porro  est  locus,  ubi  strepitus  audiendus  est.  Dum  in  insufficientia 
valvulae  mitralis  strepitus  maxime  sonorus  est  loco  apicis  cordis,  in  insufficientia  valvulae  tri- 
cuspidalis loco  altiore  clarissime  audiri  potest.  Quod  ad  aliud  porro  symptoma  pertinet, 
hypertrophiam  secundariam  et  dilatationem  ventriculi  dextri,  tam  locum  in  hoc  valvulae 

vitio  habere  quam  deficere  potest;  quin  etiam  opinor,  secundum  leges  circulationis  sanguinis 
hypertrophiam  et  dilatationem  ventriculi  dextri  vix  exacte  declarari  posse,  si  locum  habeat. 

Etenim  sanguis  in  hoc  morbo  non  subsistit  in  ventriculo  dextro,  numquam  enim  est 
major  sanguinis  quantitas  quam  statu  normali,  e contrario  quantitatem  sanguinis  diminu- 
tam esse  puto,  quum  continuo  sanguinis  aliqua  pars  in  venas  cavas  regurgitet.  In  illo 
tantum  casu,  ubi  insufficientia  valvulae  tricuspidalis  cum  insufficientia  valvulae  mitralis  con- 
juncta est,  id  quod  saepe  evenit,  non  raro  ostium  venosum  dextrum  solum  endocarditide 
afficitur,  dilatatio  et  hypertrophia  ventriculi  dextri  reperitur. 

Atrium  dextrum  mox  eodem  modo  valde  dilatari,  facile  est  intellectu,  quae  dilatatio 
eo  gravior  videtur,  si  vitium  valvulae  mitralis  simul  existit.  Aliud  symptoma  nullo  modo 
negligendum  est,  infirmitas  soni  secundi  arteriae  pulmonalis,  qui  eo  magis  perspicuus  esse 
solet,  quo  gravior  regurgitatio  sanguinis  in  atrium  est,  et  quo  minus  hypertrophia  secun- 
daria ventriculi  dextri  explicatur;  sin  talis  hypertrophia  orta  est,  levis  tensio  arteriae  pul- 
monalis per  eam  compensatur  et  postea  hoc  ad  dignoscendum  valvulae  tricuspidalis  vitium 
grave  symptoma  deficit.  Maximae  autem  auctoritatis  duo  tantum  supra  commemorata  sunt 
phaenomena. 

Haec  etiam  apud  patrem  observabantur,  strepitus  qui  in  loco  thoracis  atrio  dextro 
respondente  audiebatur  eo  tempore,  quo  Traube  patrem  explorabat,  tam  levis,  ut  alio  modo 
eum  interpretaretur. 

Tum  symptomata  constituit  haec: 

1)  Exstat  parva  ventriculi  dextri  dilatatio, 

2)  Auditur  strepitus  levis  eodem  temporis  momento,  quo  ventriculi  se  contrahunt, 

3)  Vena  jugularis  ostendit  pulsationem. 

Quomodo  haec  phaenomena  explicanda  sunt?  Pro  cordis  vitio,  inquit,  diserte  hoc 
malum  habendum  non  est;  strepitus  enim  est  mimis  levis;  quem  magis  sonorum  esse 
oportet  apud  virum,  qualem  videmus  patrem,  cujus  cor  fortiter  sese  contraheret,  si  revera 
vitium  valvulae  exstaret.  Morbum  porro,  ait,  ita  progressum,  ut  hydropem  pedum  excita- 
verit, ostendere  etiam  oportere  strepitu  sonoro  impedimentum  sanguinis  circulationis  in 
corde.  Denique,  si  pulsatio  venae  jugularis  internae,  illo  tempore  jam  valde  perspicua, 
posita  esset  in  valvulae  tricuspidalis  insufficientia,  strepitum  etiam  hoc  morbo  excitatum 
sonitum  pulsationi  venae  respondentem  ostendere  debere.  Haudquaquam  igitur  inquit,  le- 
vitas strepitus  congruit  cum  aliis  phaenomenis.  Attamen  etiam  pulsum,  ait,  venae  jugu- 
laris non  esse  pathognomonicum  signum  hujus  morbi,  quum  non  exactissime  systolae  cordis 
synchronicus  sit  et  denique  insufficientia  per  se  exstante  valvulae  jugularis  excitari  queat. 
Quod  ad  hanc  rem  pertinet,  infra  de  ea  breviter  disseram. 

Secundum  phaenomena  igitur  observata  conclusit  Prof.  Traube,  morbum  non  con- 

sistere  in  valvulae  tricuspidalis  iusufficientia , duo  enim  symptomata  in  aliis  casibus  hujus 
morbi  pathognomonica  alio  modo  explicari  posse.  Forsitam  cogitari  posse  propter  signa 
morbi  jam  commemorata,  hypertrophiam  primariam  et  meram  ventriculi  dextri  exstitisse, 
conjunctam  cum  insufficientia  secundaria  venae  jugularis,  ad  quam  strepitus  referendus  sit. 
Etiamsi  vero  ab  eo  discedimus,  quod  hypertrophia  certe  levis  ventriculi  dextri,  quae  in  hoc 
casu  exstitit,  nullo  modo  caussam  praebere  potuit  majorum  impedimentorum  circulationis 
sanguinis,  omnino  etiam  dubium  videtur,  num  hypertrophia  cordis  mera  locum  habeat;  for- 
tasse nos  haud  erraturos  puto,  si,  omnes  hypertrophias  secundaria  esse  phaenomena  atque 
in  valvularum  vitiis  posita,  profiteamur.  Methodo  igitur  excludente  ad  alteram  deducimur 
conclusionem:  Morbum  non  consistere  in  hypertrophia  ventriculi  dextri. 

Alius  porro  morbus,  inquit,  ad  quem  animum  attendere  possimus,  degeneratio  cordis 

pimelosa  est.  Neglecta  autem  ea  re,  quod  degeneratio  cordis  pimelosa  in  omnium  organo- 
rum pimelosi  reperitur,  morbus  igitur  cordis  tunc  semper  est  secundarius,  dum  hoc  in  casu 
cor  certe  sedem  exhibet  morbi  primarii,  omnia  alia  symptomata  e corde  profecta  huic  opi- 
nioni non  suffragantur.  Hoc  igitur  modo  vitium  valvulae,  hypertrophia  mera,  degeneratio 
pimelosa  excludebantur.  Huncce  rem  intuendi  modum  valde  ingeniosum  esse,  haud  nega- 
mus et  conclusiones  ex  his  morbi  signis  collatis  ductae  sine  dubio  rectae  essent,  si  praemis- 
sum primum,  pulsum  venae  jugularis  et  strepitum  systolicum  in  hoc  casu  non  esse  patho- 
gnomonicum  insufficientiae  ostii  venosi  dextri  signum,  constaret.  Jam  vero  difficillimum 
habeo,  in  casu  concreto  diserte  profiteri,  strepitum  revera  non  esse  pathognomonicum  morbi, 
qua  in  re  commemorare  licet,  saepe  autopsia  valvulas  graviter  mutatas  repertas  esse,  ubi 
inter  vitam  strepitus  fuerit  levis,  et  vicissim  strepitu  sonoro  levem  tantum  structurae  val- 
vularum mutationem  apparuisse.  Probe  memini  casus  cujusdam,  quem  Prof.  Bamberger 
nobis  enarravit,  in  quo  filum  tendineum  per  sinistrum  cordis  cavum  anomalo  modo  pergens 
strepitum  sonorum  excitavit,  qua  re  vitium  valvulae  mitralis  dignoscebatur,  donec  autopsia 
mulieris  morbo  acuto  exstinctae  strepitus  causa  reperiebatur  valvulae  autem  plane  incolu- 
mes apparebant.  Jam,  ut  ad  diagnosin  morbi  in  hoc  casu  concreto  redeam,  a priori  opi- 

nor  degenerationi  cordis  pimelosae  refragandum  esse,  quippe  quae  degeneratio  admodum 
rara  et  cujus  signa  inter  vitam  omnino  non  certa  sint.  Causa,  qua  Traube  ad  hanc  dia- 
gnosin adducebatur,  fortasse  ea  erat,  quod  cordis  soni  valde  exigui  erant;  hoc  autem  signum 
non  tam  certum  et  pathognomonicum  est,  ut  diagnosin  hujus  degenerationis  confirmare 
possit;  neque  hac  re  strepitus  explicatur,  qui,  etsi  levis,  tamen  erat  audiendus  et  nullo 
modo  ad  insufficientiam  valvulae  jugularis  referri  poterat;  nam  si  hic  strepitus  a valvula 
venae  jugularis  ortus  esset,  eo  in  loco,  qui  huic  valvulae  respondet,  maxime  sonorus  fuisset, 
id  quod  aliter  sese  habebat.  Quod  ad  phaenomena  consecutiva  pertinet,  degeneratione  pi- 

melosa  orta,  confiteri  debemus,  similia  esse  illis,  quae  vitio  valvularum  excitantur ; retardato 

enim  cordis  impulsu,  quem  haec  degeneratio  profert,  elementis  contractilibus  diminutis,  etiam 
tota  sanguinis  circulatio  retardatur  et  seriore  tempore  eodem  modo  stases  sanguinis  in  ve- 
nis nascuntur,  sicuti  in  vitiis  valvularum.  Jam  vero  ut  in  casu  concreto  ad  historiam 
morbi  patris  revertar,  Schonlein  et  Frerichs  hunc  morbum  pro  insufficientia  valvulae  tri- 
cuspidalis habebant.  Alter  argumenta  non  diserte  exposuit,  alter,  exploratione  exacta  in- 
stituta, strepitum  sane  sonorum,  imprimis  in  valvula  tricuspidali  audiendum,  reperit.  Idem 
in  valvula  mitrali  audiebatur,  sed  tantum  exilis  et  conductus.  In  valvula  mitrali  praeterea 
cordis  soni  audiri  potuerunt,  qui  omnino  puri,  sed  admodum  exiles  erant.  Quod  simplici 
modo  explicari  posse  puto.  Etenim  si  per  ins-ufficientiam  ostii  venosi  dextri  magna  san- 
guinis pars  quaque  cordis  systole  in  atrium  regurgitat  indeque  in  venam  cavam  superiorem 
et  inferiorem,  parva  tantum  sanguinis  portio  per  arteriam  pulmonalem  in  pulmones  emitti 
potest,  ut  oxydetur.  Proinde  quoque  parva  sanguinis  pars  per  venas  pulmonales  atrium 
sinistrum  et  inde  ventriculum  sinistrum  ingredi  potest.  Ut  autem  minor  sanguinis  pars  in 
arteriam  aortam  vehatur,  substantia  cordis  muscularis  non  tanta  indiget  contractione,  quare 
etiam  tensio  valvulae  mitralis  et  aortae  minor  et  soni  cordis  exiliores  sunt.  Itaque  in  qua- 
que insufficientia  valvulae  tricuspidalis  ventriculus  sinister  atrophiam  perpetiatur  oportet, 
id  quod  revera  evenire  videtur;  in  illis  autem  casibus,  in  quibus  hoc  observabatur,  simul 
stenosis  valvulae  mitralis  exstitit,  itaque  difficile  est  dictu,  numne  huic  affectioni  illa  volu- 
minis diminutio  ventriculi  sinistri  imputanda  sit? 

Denique  etiam  secundus  sonus  arteriae  pulmonalis  apud  patrem  multo  erat  exilior, 
quin  etiam,  si  recte  memini,  plane  deficiebat.  Seriore  tempore  ad  hoc  phaenomenon  haud 
amplius  respexi,  neque  satis  diserte  tota  hac  de  re  loqui  possum.  Haec  secundi  soni  ar- 
teriae pulmonalis  attenuatio  etiam  grave  signum  est  insufficientiae  ostii  venosi  dextri. 

Tempore  jam  illo,  quo  pater  a Prof.  Frerichs  explorabatur,  pulsus  venae  jugularis 
plane  erat  perspicuus,  eodem  quidem  temporis  momento,  quo  ventriculi  se  contrahebant. 
Imprimis  hoc  signum  exactissime  investigabatur,  quippe  quod,  si  plane  perspicuum  est, 
certo  ad  insufficientiam  dictae  valvulae  referendum  sit.  Praeter  pulsationem  quoque  undu- 
lationes  venae  observabantur,  respondebant  autem  diastolae  ventriculorum  et  in  eo  erant 
positae,  quod  sanguis,  in  venam  jugularem  compulsus,  inter  diastolen  refluxit  et  tali  modo 
deminutionem  voluminis  venae  effecit. 

Jam  vero,  si  phaenomena,  inter  ultimam  explorationem  observata,  intuemur,  nempe 

1)  Strepitum  systolicum  plane  clarum  in  valvula  tricuspidali  ibique  fortissimum; 

2)  Pulsationem  venae  jugularis  systolae  synchronicam ; 

3)  Debiles  sed  puros  cordis  sonos  in  valvula  mitrali; 

4)  Infirmitatem  secundi  arteriae  pulmonalis  soni, 

nihil  amplius  dubitabimus,  morbum  patris  in  insufficientia  ostii  venosi  dextri  positum  fuisse. 

Diagnosis  igitur  hujus  morbi,  si  aegrotum  per  longius  tempus  observare  licet,  ut 
videamus,  quomodo  pulsus  venae  jugularis  se  habeat  et  num  strepitus  constans  sit,  non 
est  difficilis.  Pulsus  venae  etiam  apud  patrem  ab  initio  morbi  usque  ad  mortem  exstitit. 
Jam  plures  menses,  antequam  morbus  commutationem  valetudinis  induxit,  hic  venae  pulsus 
a pluribus  hominibus  observabatur,  quod  postea  comperi.  Verumtamen  morbum  cum  in- 
sufficientia valvulae  mitralis  confundere  possumus,  nam  hic  quoque  audimus  strepitum  sy- 
stolicum  et  venae  jugularis  intumescentiam  observamus.  Strepitus  autem  ille  maxime  so- 
norus auditur  in  cordis  mucrone,  et  quod  ad  venae  tumescentiam  pertinet,  non  semper  ex- 
stat, et  si  locum  habet,  motiones  abnormes  non  sunt  pulsationes  sed  undulationes,  quae 
certum  rhythmum  non  sequuntur.  Nam  si  aegrotus  motiones  exspiratorias  facit,  quibus 
vena  impletur  sanguine,  probe  videmus,  has  motiones  systolae  ventriculorum  non  respondere. 
Quae  tumescentia  in  hoc  morbo  stasi  sola  sanguinis  in  vena  jugulari  ob  hyperplerosin  pul- 
monalium vasorum  efficitur.  Denique  in  insufficientia  valvulae  mitralis  aucta  intensitas  se- 
cundi arteriae  pulmonalis  soni  signum  est  gravissimum,  quod  a majore  tensione  arteriae  et 
adaucta  repercussione  sanguinis  pendet.  Quod  symptoma,  ut  facile  intelligitur,  abest  ah 
insufficientia  valvulae  tricuspidalis,  e contrario  hic  secundus  arteriae  pulmonalis  sonus,  ut 
supra  commemoravi,  exilior  est,  quam  statu  normali.  Jam  vero  fieri  poterit,  ut  sub  stre- 
pitu ipso  systolico  et  venae  pulsu  tamen  morbus  non  cernatur  in  insufficientia  ostii  venosi 
dextri,  sed  simpliciter  in  atrophia  valvulae  jugularis.  Revera  fateri  debemus,  venae  pulsum 
sine  insufficientia  venae  jugularis  valvulae  relativa,  sicuti  de  hoc  vitio  valvulae  tricuspidalis 
jam  tradidi,  oriri  non  posse.  Hic  scilicet  est  status  demum  consecutivus,  oppleatur  necesse 
est  atrium  dextrum  et  contractione  atrii  paullatim  plus  atque  plus  sanguinis  in  venam  re- 
gurgitet,  priusquam  insufficientia  relativa  valvulae  jugularis  evolvatur;  sua  sponte  hic  status 
haud  facile  emergere  potest,  et  si  emergit,  tamen  haec  valvulae  atrophia  certe  venae  pulsum 
non  efficit,  corde  incolumi. 

Insufficientia  igitur  valvulae  jugularis  hoc  loco  nullo  modo  respicienda  est,  quum 

seriore  demum  tempore  formetur,  vena  sanguine  oppleta.  Quomodo  ahtea  se  habet  strepi- 
tus systolicus?  Fieri  potest,  ut  strepitus  in  valvula  jugulari  audiatur,  tum  autem  certe 
conductus  est.  Insufficientia  relativa  hujus  valvulae  strepitum  oriri  non  posse  existimo,  san- 
guis enim  frictionem  non  perpetitur,  quippe  valvula  laevis  est;  etiamsi  vero  oritur,  non 
magnae  dignitatis  esse  puto.  Quam  saepe  audimus  strepitus  in  venis  colli,  aut  acciden- 
tales aut  in  anaemia  positos!  Denique,  quod  gravissimum  est,  insufficientia  valvulae  jugu- 
laris numquam  phaenomena  eonsecutiva  inducit,  quae  cum  vitis  valvulae  tricuspidalis  ob- 
servantur. 

De  morbis  conseciitivis. 

Quum  de  diagnosi  differentiali  hujus  morbi  aliorumque  similium  locutus  sim,  gra- 
vissima quoque  symptomata  anatomica  commemoravi,  quare  restat  tantum,  ut  referam,  quae- 
nam haec  circulationis  sanguinis  impedimenta  sequantur. 

Quaeque  insufficientia  valvulae  tricuspidalis,  sicuti  quodque  aliud  valvulae  vitium, 
impedimenta  in  omnibus  circulationis  organis  excitat  efficitque,  quum  organismus  totus  in- 
timo commercio  cum  illa  contineatur,  varias  organorum  aegrotationes.  Omnia  fere  organa, 
si  morbus  per  longius  spatium  protractus  est,  aut  texturae  aut  functionis  alienationes  osten- 
dunt omnesque  istae  aegrotationes  impedimentis  circulationis  simpliciter  explicari  possunt. 
Primum  cor  graves  mutationes  perpetitur.  Sicut  supra  retuli,  ventriculus  dexter  dilatatur. 
Itaque  hic  ventriculus  paullatim  tono  musculari  privatur  et  propterea  facultate  se  rite  con- 
trahendi; quae  res  alterum  principium  noxium  sistit,  quum  postremo  cor  non  amplius  cir- 
culationis impedimentis  satis  resistere  possit.  Sinister  autem  ventriculus  aliquanto  atrophi- 
cus fit,  quum  parum  sanguinis  per  arteriam  pulmonalem  ei  adducatur;  itaque  etiam  tensio 
systematis  aortici  minor  redditur  et  quidem  eo  minor,  quo  major  tensio  systematis  venosi. 
Hic,  quemadmodum  in  aliis  valvulae  vitiis,  compensationem  videmus  naturae,  qua  deficiente 
sanguinis  circulatio  multo  prius  plane  haesitet  necesse  foret.  Etiam  in  cordis  motu  re- 
periuntur  mutationes. 

Diminui  solet  cordis  actio,  soni  sunt  exiles;  hanc  autem  rem,  sicut  in  omnibus 
cordis  morbis,  non  magni  aestimare  debemus. 

Vasa,  tam  arteriae  quam  venae,  eodem  modo  mutantur,  imprimis  venae  propter  san- 
guinis stasin  varices  concipiunt,  et  illae  ipsae  venae,  in  quibus  jam  statu  normali  sanguinis 
cursui  magna  impedimenta  superanda  sunt.  Ita  apud  patrem  varices  eminentes  vidi  ve- 
narum cruris,  qui  postea,  quum  hydrope  permagno  crura  tumescerent,  non  amplius  obser- 
vabantur. Symptoma  gravissimum,  quod,  si  impedimenta  circulationis  per  aliquod  tempus 
exstiterunt,  intrat,  hydrops  est.  Hic  illis  in  locis  primum  secundum  leges  physices  apparet, 
ubi  sanguinis  fluxui  maximum  impedimentum  superandum  est,  itaque  in  extremitatibus  in- 
ferioribus, et  primum  quidem  in  pedibus.  Quod  ad  hunc  hydropem  pertinet,  eadem  sym- 
ptomata in  hac  valvulae  affectione  observantur,  quam  in  insufficientia  valvulae  mitralis. 
Initio  pes  solus  tumescit,  praecipue  si  aegroti  corpus  multum  moverunt.  Quod  oedema, 
aegroto  quiescente,  noctu  nimirum,  plerumque  cedit;  aegroti  tum  horis  matutinis  urinam 
flavam  uberrimam  edunt.  Id  etiam  iterum  iterumque  apud  patrem  observabatur,  oedema 
illo  tempore  semper  pede  limitabatur.  Paullatim  tamen,  si  circulationis  impedimenta  per- 
petua sanguinis  regurgitatione  gravissima  fiunt,  etiam  phaenomena  hydropica  crescunt,  oedema 

latius  extenditur  et  mox  hepar  quoque  intumescit.  Tunc  oedema  non  amplius  plane  cedit, 
et  si  nonnunquam  natura  ipsa  aut  adhibitis  medicamentis  diureticis  aliqua  seri  quantitas 
ex  tela  cellulosa  resorbetur,  tamen  excitata  renis  actio  secretoria  non  diu  perstat,  impedi- 
mentum circulationis  continuum  et  tensio  venarum  excitata  serum  largiter  per  libras  resti- 
tuit, si  medico  adhibitis  medicamentis  aliquot  uncias  urinae  renibus  extorquere  contigit. 

Jam  quod  ad  legem  inter  omnes  notam  in  morbis  cordis  pertinet,  quae  aquam  sem- 
per  a partibus  inferioribus  ad  altiores  adscendere  docet,  in  insufficientia  valvulae  tricuspi- 
dalis ipsius  exceptiones  locum  habent.  Iterum  iterumque  enim  apud  patrem  observavi, 
hydropem  manus  ortum  esse  et  quidem  graviorem  manus  dextrae,  quam  sinistrae  dum  hy- 
drops extremitatum  inferiorum  paullo  decrescebat.  Quod  simplici  modo  explicari  potest. 
Sanguis  enim  in  venam  cavam  superiorem  regurgitans  postremo  minimas  etiam  venas  di- 
gitorum opplet,  itaque  exsudationem  excitet  necesse  est;  difficile  autem  est  interpretatu, 
quod,  quum  haec  regurgitatio  sanguinis  perpetua  sit,  oedema  non  persistit,  et  quod  tunc 
praecipue  intrare  solet,  si  in  extremitatibus  inferioribus  tensio  per  aquam  diminuta  est. 

Quod  ad  aquam  pertinet,  non  continuo,  ut  ego  quidem  observavi,  exsudari  solet, 
difficulter  etiam  parva  aquae  quantitas  demonstrari  poterit.  Parca  quantitas  fortasse  semper 
exsudatur,  symptomata  vero  non  excitat.  Certo  autem  tempore  a vasis  major  aquae  quan- 
titas editur  et  tunc  graviorum  caussa  est  dolorum.  Apud  patrem  hoc  per  noctem  fieri  so- 
lebat et  quidem  primis  horis  matutinis.  Aquam  intra  hoc  tempus  accrevisse,  semper  bene 
cognovi;  etiam  quod  ad  asciten  pertinet,  tam  percussione  quam  palpatione  sola  abdominis 
ejus  augmentum  demonstrari  potuit.  Ipse  quoque  aegrotus  non  ignoravit,  si  ascites  accre- 
vit. Num  exsudatio  aquae  semper  certis  temporibus  intret,  dirimere  non  possum,  quum 
compertum  id  non  habeam,  continuo  autem  certe  aqua  non  exsudatur,  nam  id  si  fieret,  hy- 
drops post  breve  tempus  periculosum  ambitum  assequeretur.  Hoc  etiam  loco  commemorare 
licet,  me  illo  tempore,  quo  aquae  major  quantitas  a vasis  edebatur,  frequentiores  pulsus 
vidisse.  Pulsus  patris  fere  septuaginta  ictus  obtulit,  auctus  vero  est  tempore  exsudationis 
usque  ad  octoginta  quinque,  id  quod  non  semel  sed  saepius  observavi.  Quod  mirabilius 
est,  quum  statu  normali  sub  mediam  noctem  minimi  pulsus  sint.  Responderi  mihi  potest, 
augmentum  pulsus  in  hoc  casu  a dolore  exsudatione  excitato  pependisse,  et  pars  aliqua 
ad  dolorem  fortasse  referenda  est;  sed  exstitit  etiam  auctus  pulsus,  si  pater  magnis  Opii 
dosibus  somnum  effecerat;  conjiciendum  igitur  est,  inter  exsudationem  arterias  vitalitate 
aucta  gaudere. 

Praeter  oedema  manuum  interdum  oedema  faciei,  praecipue  genae,  observavi.  — Jam 
plura  dicere  nolo  de  hydrope  telae  cellulosae  et  de  ascite,  quum  eadem  symptomata  of- 
ferantur, quae  in  vitiis  valvulae  mitralis.  Id  tantum  dispiciendum  est,  hydropem  in  insuf- 


17 


fidentia  valvulae  tricuspidalis  celerius  irruere,  quam  in  alia  valvulae  affectione;  causa  in 
eo  posita  est,  quod  sanguis  directe  in  venas  cavas  regurgitat. 

Intumescentia  quoque  hepatis,  quae  „myristicatio  hepatis"  vocatur,  in  hoc  valvulae 
vitio  mature  intrare  videtur.  Ultimis  quatuordecim  diebus  apud  patrem  gravissime  intumuerat 
et  palpari  potuit  sub  costarum  margine  et  sub  processu  xiphoideo. 

Num  hydrops  semper  latius  se  extendat  et  hic  morbus  hydrope  omnium  organorum 
mortem  afferat,  dirimere  non  possum;  arbitror  autem,  in  hoc  ipso  morbo  hydropem  nun- 
quam gravissimum  fieri,  sed  mortem  multo  prius  stasibus  sanguinis  in  cerebro  induci. 

Jam  reactionem  hujus  valvulae  affectionis  in  cor,  vasa  et  sanguinis  circulationem 
exposui,  et  nunc  demonstrare  conabor,  quo  modo  alia  organa  hoc  circulationis  impedimento 
afficiantur,  utrum  commutatio  eorum  functionis  tantum  a circulationis  impedimentis  pendeat, 
an  a nutritione  mala  per  sanguinem  alienatum.  Jam  a priori  cogitare  oportet,  sanguinem 
in  valvulae  vitiis  mutatam  erasin  experiri,  disquisitiones  autem  chemicae  nihil  certi  docue- 
runt. Quod  de  indole  venosa  sanguinis  dicitur,  revera  ita  se  habet,  ut  propter  stases  ma- 
jor quantitas  venosi  sanguinis  exsistat;  num  sanguis  arteriosus  etiam  indolem  venosam  ha- 
beat, nondum  demonstratum  est.  Etiam  erasis  hydraemica,  quae  larga  exsudatione  aquae 
efficitur,  non  est  qualitas  chemica,  sed  exsudatio  aquae  a mechanicis  modo  causis  pendet. 
Nihil  igitur  certi  scimus  de  commutationibus  sanguinis,  certe  autem  commutatus  est,  non 
bene  enim  est  oxydatus.  Proptcrea  etiam  ratione  aliena  organa  hoc  sanguine  nutriuntur, 
quod  perspicue  ostenditur,  si  affectio  valvulae  per  longius  spatium  processit. 

1)  Systema  nervosum.  Symptomata  ab  eo  prodeuntia  indicantur  animo  male 
affecto,  indifferentismo,  inertia  et,  si  dolores  non  vetant,  sopore. 

2)  Organa  respirationis.  Puto,  in  hac  ipsa  insufficientia  pulmones  levissima 
symptomata  pathologica  praebere,  dyspnoea,  aegrotum  tam  vehementer  vexans,  modo  a 
diaphragmate  adseendente  propter  asciten  pendet,  dum  in  insufficientia  valvulae  mitralis 
simul  oppleta  pulmonum  vasa  ad  dyspnoeam  conferunt.  In  insufficientia  autem  valvulae 
tricuspidalis  pulmones  anaemiam  experiuntur.  Tamen  dyspnoea  in  hoc  morbo  saepe  teter- 
rima  est,  aegrotus  atrocem  praebet  faciem,  omnes  venae  faciei  sanguine  oppletae  sunt,  ita- 
que eadem  symptomata  tunc  observantur,  quae  in  affectionibus  valvulae  mitralis,  ea  autem 
differentia,  ut  in  hoc  morbo  mors  ex  oedemate  pulmonum  aut  suffocatione  non  ti- 
menda sit. 

3.  Organa  abdominis.  Gravissime  afficiuntur  organa  abdominis,  partim  sanguine 
mutato,  partim  pressione  aquae  exsudatae,  partim  denique  impedimentis  circulationis. 

Primum  hepar  maturo  tempore  intumescit.  Impedimenta  enim  circulationis  in  vena 
cava  inferiore  longius  sese  extendunt,  primum  quidem  ad  venas  in  illam  inosculantes  he- 
paticas, usque  ad  ramificationes  minimas,  tunc  ad  ramificationes  capillares  venae  portae, 

postremo  ad  vasa  "tomachi,  intestini,  lienis,  pancreatis,  quibus  omnibus  vena  portae 
componitur.  Symptomata  ab  hepate  proficiscentia  sunt  dolores  regionis  hypochondriacae 
dextrae,  qui  praecipue  digitorum  pressione  excitantur,  et,  hepate  gravius  tumente,  color  icte- 
ricus cutis,  imprimis  faciei.  Stomachus  et  intestina  jam  maturo  tempore  male  afficiuntur: 
anorexia,  digestio  alienata,  obstructio  alvi  signa  sunt  hujus  affectionis.  Fortasse  secreta 
stomachi,  intestini,  imo  glandularum  abdominalium  mutata  sunt,  secundum  theoriam  mor- 
borum conjicere  quidem  hoc  licet.  Omnino  organa  digestionis  eadem  symptomata  praebent, 
quae  in  dyspepsia  videmus.  Peritonaeum  eodem  modo,  si  malum  cordis  per  aliquod  tem- 
pus exstitit,  afficitur.  Stases  enim  in  venis  ejus  caussam  praebent  exsudationis  seri  intra 
cavum  peritonaei;  haec  autem  exsudatio  magis  magisque  auget  hydropem  jam  exortum,  pres- 
sione in  venam  cavam  exhibita. 

Etiam  renum  structura  et  functio  mox  alienantur,  ipsi  etiam  afficiuntur  hyperaemia 
illa  venosa  omnium  organorum,  quae  degenerationem  parenchymatis  afferre  potest.  Quod 
ad  renum  excretum  pertinet,  ad  urinam,  semper  diminuta  est  ejus  quantitas.  In  primis 
morbi  stadiis  quantitas  urinae  saepissime  mutatur,  si,  ut  apud  patrem,  interdiu  oedema  pe- 
dum ortum  erat,  permagna  urinae  secretio  intraverat,  oedemate  inter  noctem  decrescente. 
Quum  demum  hydrops  non  amplius  cederet,  etiam  urinae  copia  ad  minimum  redigebatur. 
Pater  intra  totum  tempus,  quo  eum  observabam,  certe  non  plus  quam  circiter  uncias  sex 
vel  octo  quotidie  edidit,  quamvis  medicamenta  diuretica  strenue  adhibebantur. 

Praeterea  urina  nubila  erat  et  sedimentum  deposuit,  in  quo  largum  acidum  uricum 
et  salia  urica  erant.  Triplophosphatum  magnam  multitudinem  vidi.  Nonnidlis  autem  die- 
bus urina  plane  erat  clara,  colore  succineo,  eademque  mansit.  Omnino  copia  et  qualitas 
urinae  magnis  mutationibus  subjecta  est,  quas  fortasse  positas  esse  puto  in  tota  assimila- 
tione  et  nutritione  organorum.  Id  tantum  commemorare  licet,  nullius  fuisse  dignitatis  in 
secernenda  urina,  utrum  aegrotus  aquam  biberet  nec  ne. 

Hoc  phaenomenon  grave  habeo  quod  ad  therapiam,  quum  ex  hac  re  intelligamus, 
aegrotum  aqua  suppeditanda  vexandum  non  esse.  Quod  ad  organa  genitalia  pertinet,  haec 
etiam  hydrope  afficiuntur  et  maxime  intumescunt,  quod  idem  apud  patrem  observavi. 

De  omnibus  his  affectionibus  permulta  dicere  possim;  quum  autem  eadem  sym- 
ptomata in  valvulae  mitralis  vitis  se  ostendant,  non  amplius  de  illis  loquar,  sed  breviter 
tantum  commemorabo,  etiam  aegroti  vultu  morbum  gravem  exprimi.  Vultus  anxius,  tristis, 
color  cyanoticus  genarum,  labiorum,  alarum  nasi,  oculi  languidi,  os  dolore  distortum,  re- 
spiratio laboriosa,  extremitates  frigidae  apud  aegrotos  miseros  cernuntur.  Denique  de 
compensationis  studio  naturae  aliqua  dicenda  mihi  sunt,  quia  de  hac  re  plurima  dispu- 
tantur. Etenim  putabant,  naturam  in  morbis  cordis  varia  impedimenta,  quae  valvularum 
vitiis  oriantur,  compensare  studere  et  in  morbis  nonnullis  revera  hoc  agnoscendum  est. 

Non  autem  haec  compensatio  studium  est  naturae,  sed  oritur  ex  rationibus  in  physice  po- 
sitis, ita,  ut  exemplum  commemorem,  hypertrophia  et  dilatatio  cordis  ventriculi  sinistri 
in  insufficientia  valvulae  aorticae,  dilatatio  atrii  sinistri  et  cordis  dextri  in  stenosi  ostii 
venosi  sinistri,  alia  phaenomena  similia.  Etiamsi  haec  naturae  compensatio  initio  admo- 
dum idonea  nobis  videtur,  e.  gr.  dilatatio,  tamen  seriore  tempore,  si  gradum  certum 
excedit,  noxia  fit,  quum  cor  tono  musculari  privetur,  non  amplius  debita  vi  se  contrahere 
possit,  hoc  modo  ergo  sanguinis  circulatio  retardetur  et  caussam  novarum  stasium  sistat. 
Si  natura  revera  studium  promeret  noxam  compensandi,  efficere  etiam  id  posset  et  quidem 
regulandis  cordis  actionibus.  Sed  in  hac  re  ipsa  cognoscimus,  naturam  hoc  compensatio- 
nis studium  non  habere.  Perspicuum  enim  est,  in  morbis  illis,  in  quibus  sanguis  inter 
diastolen  non  satis  ex  atrio  in  ventriculum  pellitur,  itaque  in  stenosi  ostii  venosi,  diasto- 
len  per  longius  tempus  durantem  hoc  impedimentum  compensare  posse.  Eodem  modo  in 

stenosi  ostii  arteriosi  systole  longiore  b^o^a  compensaretur.  Si  natura  in  insufficientia  val- 
vulae tricuspidalis  tempus  diastoles  elongaret,  ut  sanguis  in  atrium  regurgitans  inter  dia- 
stolen rursus  in  ventriculum  effluere  posset,  impedimentum  plane  compensaretur.  Hoc 
autem  natura  non  facit;  neque  magis  ars  medica  hoc  efficere  potest.  Etiamsi  sanguinis 
circulationem  retardare  possumus,  medicamentis  tamen  plane  destituimur,  quibus  tempus 
diastoles  longius  reddamus.  Grave  autem  compensationis  adminiculum  naturae  est  hepar, 
quod  immensam  sanguinis  copiam  cumulans,  nec  magnum  detrimentum  capit,  neque  vitae 
commutata  functione  periculum  infert.  Etenim  si  sanguis  in  hepate-  accumulari  non  pos- 
set, mox  in  organis  ad  vitam  absolute  necessariis  hyperpleroses  sanguinis  periculosae  ore- 
rentur.  Serosa  etiam  exsudata  remedia  compensatoria  habentur,  quibus  pressionis  rationes 
in  vasis  diminuantur;  attamen  omnia  haec  auxilia  praepotenti  hosti  resistere  non  possunt, 
et  in  semet  ipsis  noxium  principium  condunt,  quo  postea  ad  celeriorem  corporis  interitum 
conferunt. 


CiirsHS,  prognosis,  exitns  morbi. 

Paucis  verbis  nunc  cursum  hujus  morbi  describam,  quapropter  talia  commemoro. 
Morbus  incepit  apud  patrem  sine  ullo  symptomate,  antequam  pulsus  venae  jugularis  cerne- 
batur. Hoc  tempore  aegrotus  dyspnoea  affectus  est,  si  scalam  adscendit.  Haec  sympto- 
mata aliquod  tempus,  duos  fere  menses,  continebant,  donec  subito  oedema  pedis  intravit, 
et  quidem  primum  malleolorum  oedema.  Hoc  autem  semper  noctu  cessit,  ita  ut  ab  aegroto 
non  respiceretur,  donec  tandem  nocte  quadam  intumescentia  hepatis  et  oedema  pedis  et 

cruris  cum  magnis  doloribus  orta  sunt.  Sed  etiam  haec  symptomata  post  breve  tempus 
cesserunt,  donec  post  menses  duos  oedema  et  intumescentia  hepatis  denuo  accedebant;  tunc 
hydrops  continuo  ingravescebat  et  usque  ad  mortem  persistebat. 

Morbi  status,  si  hoc  stadium  obtinuit,  simillimus  est  insufficientiae  valvulae  mitralis. 
Ultimum  hujus  morbi  stadium  revera  funesta  symptomata  praebet,  ita  ut  medicus  omnis 
consilii  inops  ipse  mortem  aegroti  miseri  exoptare  debeat. 

Quam  prognosin  morbus  praebeat,  perspicuum  est,  semper  exitus  est  lethalis. 
Mors  iu  hujus  valvulae  vitio,  id  quod  hucusque  demonstratum  est  et  caussae  etiam  theo- 
reticae  facile  declarant,  maturius  affertur,  quam  in  quoque  alio  valvulae  vitio,  exceptis  val- 
vularum vitiis  combinatis.  Itaque  hujus  valvulae  affectio  pessima  habenda  est.  Apud  pa- 
trem morbus  ab  eo  momento,  quo  venae  jugularis  pulsus  sese  ostendit,  decem  fere  menses 
perduravit.  Non  dico,  morbum  ante  hoc  tempus  non  exstitisse,  sed  certe  non  diu,  quum 
antea,  si  strenue  corpus  movebat  et  scalas  adscendebat,  ne  minimam  quidem  dyspnoeam 
sentiret.  Itaque  rapidissimus  est  hujus  morbi  cursus,  si  tempus  affectionis  valvulae  mitra- 
lis, quae  nonnunquam  per  multos  annos  protrahi  potest,  cum  hoc  morbo  comparamus. 
Exitus  lethalis  proficisci  potest  a variis  organis,  sicut  in  omnibus  aliis  valvularum  vitiis. 
Apud  patrem  subito  stases  in  cerebro  intraverunt,  repente  color  cyanoticus  faciei  apparuit; 
mens  initio  defecit,  pulsus  cordis  centum  et  quinquaginta  obtulit  ictus,  pulsus  arteriae  ra- 
dialis non  sentiebatur,  extremitates  evaserunt  frigidae,  cyanoticae;  mens  pauliatim  rediit,  sed 
non  plane;  inter  coma  et  dyspnoeam  vehementem  paucas  post  minutas,  postquam  aegrotus 
medicamenta  hauserat,  exitus  lethalis  cordis  paralysi  intravit. 

Omnino  puto,  in  insufficientia  hujus  valvulae  mortem  multo  prius  gravibus  sangui- 
nis circulationis  impedimentis  inferri,  quam  hydrops  tantam  extensionem  assecutus  sit,  ut 
eo  solo  vita  exstingui  debeat. 


Therapia. 

Quomodo  hic  morbus  curandus  est?  Morbus  ipse  cernitur  in  mutatione  organica 
valvulae,  itaque  incurabilis  est,  neque  aliud  quidquam  medicus  efficere  potest,  quam  ut 
graves  mutationes,  hoc  valvulae  vitio  in  toto  organismo  excitatas,  aliqua  ex  parte  mode- 
retur. Persuasum  habeo,  medicum  in  his  ipsis  malis  funestis  accurate  observandis  aegroti 
rationibus  et  perpetuo  respiciendis  impedimentis  sanguinis  circulationis  et  periculis  ex  iis 
in  singula  organa  redundantibus  multa  praestare  posse;  et  si  modo  dolores  et  vexationes 
aegroti  mitigat,  vitam  prolongat,  certe  multum  lucri  facit.  In  malo,  quod  tam  multa  alia 

sequuntur,  generales  indicationes  therapeuticae  constitui  non  possunt,  quare  gravissima  tan- 
tum symptomata  curanda  sunt.  Quum  primum  hujus  morbi  symptoma,  quo  monitus  aegro- 
tus auxilium  medici  petit,  oedema  sit,  therapia  ab  hoc  demum  tempore  adhiberi  potest. 
Tunc  autem  morbus  jam  longe  progressus  est.  Sin  medicus  hoc  malum  in  priore 
stadio  dignosceret,  si  ejus  originem  inter  rheumatismum  acutum  articulorum  observaret, 
therapiam  endocarditidi  consentaneam  indicatam  esse  facile  intelligitur.  Si  autem  val- 
vula jam  insufficiens  evasit  et  status  inflammatorius  praeteriit,  therapia  radicalis  adhiberi 
non  amplius  potest,  sed  artis  medicae  tantum  est,  atrocia  phaenomena  a corde  exeuntia 
moderari,  nimirum  circulatione  sanguinis  retardata,  motionem  et  alimenta  medicamenta- 
que aliquanto  excitantia  imperare.  Jam  si  oedema  intravit,  medici  totum  medicamentorum 
diureticorum  gregem  ad  arma  vocant.  Negari  non  potest,  initio  his  remediis  diureticis  ad- 
hibitis oedema  celeriter  decrescere  et  urinam  largius  missam  medico  eventum  prosperum 
polliceri.  Hic  autem  remediorum  effectus,  quamquam  concedendum  est,  naturam  etiam  sine 
iis  finem  suum  assequi,  tam  diu  tantum  perstat,  quam  impedimenta  sanguinis  circulationis 
nondum  majora  et  renes  nondum  male  affecti  sunt.  Si  demum  hydrops  per  extremitates 
inferiores  plane  sese  extendit,  medicamenta  diuretica,  ut  saepius,  etiam  apud  patrem  vidi, 
utilitatem  non  ferunt.  Quin  etiam  reapse  non  interest,  utrum  aegrotus  magnam  aquae  co- 
piam hauriat,  nec  ne,  semper  parva  tantum  copia  urinae  editur.  Mirum  in  modum  sitis 
permagna  ipsa  seri  transsudatione  non  est  aucta/,  apud  patrem  inter  totum  morbi  cursum 
non  aucta  erat;  fortasse  semper  e sero  transsudato  tantum  aquae  per  endosmosin  hauritur, 
ut  consistentia  sanguinis  restituatur.  Attamen  si  sitis  permagna  sit,  aegroti  mala  de- 
tracta aqua  non  gravius  augenda  esse  puto.  Bamberger  aegrotis  suis  tantum  aquae  exhi- 
bet, quantum  bibere  cupiunt  et  hoc  modo  meliores  ^eventus  obtinuit,  quam  si  aquam  mi- 
seris detraxit.  Neque  multum  aquae  aegroti  bibere  solent,  quia  putant,  aqua  hydropsiam 
augeri.  Quidquid  est,  medicamenta  diuretica  in  valvularum  vitiis  non  magnam  afferunt 
utilitatem,  quod  jam  medici  veteres  non  ignoraverunt,  quamobrem  potius  ad  derivationem 
per  intestina  refugiebant.  Etiamsi  hac  methodo  minor  aquae  copia  e corpore  removetur 
quam  diuresi,  et  organismus  plus  virium  perdit,  tamen  firmissimum  est  remedium  et  plu- 
rimum labores  aegroti  mitigans,  et  quisque  medicus  haud  dubie  expertus  est  in  malis  si- 
milibus, quam  bene  se  habeat  aegrotus  post  quamque  intestini  vacuefactionem.  Si  praeterea 
respicimus,  in  valvularum  vitiis  omnibus  intestini  excretiones  obstructas  esse,  haec  thera- 
pia, intestina  excitans,  certe  plurimum  rationi  respondet.  Quae  medicamenta  si  solis  a 
drasticis  desumuntur,  non  interest;  drasticis  mitioribus  incipi  et  paullatim,  si  intestina  con- 
tra hos  stimulos  hebetantur,  ad  fortiora  gradus  fieri  potest.  Patri  Heimii  pilulae  revera 
saluberrimae  fuerunt;  quotidie  quatuor  aut  quinque  evacuationes  excitandae,  et,  ne  stoma- 
chus perpetuo  medicamentis  offendatur,  clysmata  quoque  cum  Rheo  aut  Gummi  gutti 

adhibenda  sunt.  Etiam  externis  resorptio  seri  transsudati  juvari  potest,  inffictionibus  olei 
Juniperi,  quod  cum  oleo  hyoscyami  ad  mitigandum  dolorem  exsudatione  inductum  conjungi 
potest.  — Phaenomena,  quae  a singulis  organis  oriuntur,  symptomatice  impugnanda  sunt, 
stases  sanguinis  in  cerebro,  quae  interdum  in  hujus  morbi  cursu  obveniunt,  curandae  vesicis 
glacie  impletis,  capiti  impositis,  sinapismis  ad  cervicem  applicatis.  Si  impedimenta  in  pul- 
monibus oriantur,  sinapismi  ad  thoracem  adhibendi  erunt.  Intumescentia  et  dolores  hepa- 
tis hirudinibus  ad  hunc  locum  vel  aptius  ad  anum  appositis  mitigari  possunt.  Affectio 
stomachi  catarrhalis  praecipue  diaeteticis  curanda  est;  praeterea  saturationes  utilitatem  af- 
ferre possunt.  Quod  ad  therapiam  generalem  pertinet,  aegroti  penitus  cibis  roborantibus 
fruantur  necesse  est,  iisque,  si  fieri  potest,  concentratis,  ne  nimia  stomachi  oneratione  com- 
pressio viscerum  abdominis  augeatur. 

Si  denique  hydrops  abdominis  magnum  ambitum  impetravit,  paracentesis  indi- 
catur. Rapidius  autem,  operatione  peracta,  ascites  progreditur,  et  raro  paracentesi  per  lon- 
gius tempus  mors  procrastinatur. 


De  sectione  panca  quaedam. 

Sectio  hominis  valvulae  tricuspidalis  insufficientia  mortui  nihil  aliud  obtulit,  quam 
corrugationem  aut  perfectam  valvulae  destructionem,  quemadmodum  in  alio  quovis  valvula- 
rum morbo.  Patris  beati  sectio  non  instituebatur,  quod  eo  magis  nunc  doleo,  quoniam  de 
diagnosi  a Prof.  Traube  constituta  lucis  aliquid  mihi  suppeditatum  esset,  utrum  re  vera 
casus  rarissimus  degenerationis  in  telam  conjunctivam  locum  habuerit  et  haec  in  telam  con- 
junctivam degeneratio  vera  substantiae  muscularis  degeneratio  fuerit,  annon  fortasse  exsu- 
datum myocarditide  editum  metamorphosin  in  telam  conjunctivam  inierit,  itaque  ipsa  mu- 
scularis substantia  integra  manserit.  — Omnes  aiii  sectionis  eventus  iidem  existunt,  qui  in 
valvulae  mitralis  insufficientia,  quippe  quae  organorum  aegrotationes  eodem  modo  excitentur, 
scilicet  perturbatione  ( sanguinis  circuitus. 

VITA. 

.1  J O M 1 n JT  1 \ 

Natus  sum  Panlus  Guttmann,  fidei  veteri  addictus,  die  IX  mensis  Septembris  anni 
1834  Ratiboriae,  urbe  Silesiae  superioris,  patre  Ignatio,  quem  morte  mihi  abreptum  sub 
finem  mensis  Julii  anni  superioris  valde  doleo,  matre  Jeannette,  e gente  Lwbenstein,  quam 
dilectissimam  et  summe  venerandam  deus  optimus  hucusque  mihi  servavit  et  diutius  utinam 
servet.  Primis  litterarum  elementis  in  schola  patriae  urbis  imbutus  anno  1846  gymna- 
sium Katiboriense  adii^  quod  floruit  directoribus  beat.  IHehlhorn,  Guttmann,  Sommerbrodt. 
Anno  1854  testimonium  maturitatis  assecutus  hanc  almam  litterarum  universitatem  Fride- 
ricam  Guilelmam  adii  et  Rectore  magnifico  illustrissimo  Enke  inter  cives  academicos  re- 
ceptus ab  111.  mitscherlich  tum  gratiosi  medicorum  ordinis  Decano  spectatissimo  numero 
medicinae  studiosorum  adscriptus  sum.  Quatuor  semestribus  ibi  peractis,  universitatem 
Juliam  Maximilianam  petii,  cujus  civibus  ab  111.  Scanzoni,  rectore  magnifico,  assignatus 
et,  postquam  duo  semestria  ibi  in  litteras  incubueram,  Berolinum  reversus  sum.  Ibidem  a 
rectore  Magnifico  Trcndclenbnrg  civibus  universitatis  adscriptus  sum. 

Per  quadriennium  hosce  viros  Illustrissimos,  Celeberrimos,  Experientissimos  disserentes 

audivi : 

BER0L1NI: 
mitscherlich : de  chemia  universali, 

Dore:  de  physice  et  de  meteorologia, 

Braun:  de  botanice, 

IHichcIet:  de  logice, 

Ceorgc:  de  psychologia, 
beat.  Licbtenstcin : de  zoologia, 
beat.  Weiss:  de  mineralogia, 

Schlemm:  de  syndesmologia  et  de  organis  sensuum, 

Vluller : de  auatomia  corporis  humani,  de  physiologia  speciali  et  physiologia  generationis, 
C.  G.  Hitschcrlich:  de  materia  medica  et  de  medicamentis  excitantibus, 


Renorh:  de  pathologia  speciali, 

Jungbeii:  de  corporis  humani  laesionibus, 

Lenbuscher:  de  morbis  cerebri, 
y.  Baercnsprung : de  morbis  syphiliticis, 

Friedberg:  de  chirurgia  generali  et  speciali, 

Casper:  de  medicina  forensi, 

SchuUz-Schultzenstein : de  medicinae  encyclopaedia. 

HERBIPOLI. 

E.  MAIler:  Exercitationes  microscopicas, 

Scanzoni : artem  obstetriciam  tbeoreticam, 

Bamberger:  exercitationes  clinicas  in  auscultatione  et  percussione, 

Schmidt:  exercitationes  clinicas  in  dignoscendis  morbis  syphiliticis, 

Tirchow:  anatomiam  pathologicam  specialem, 

Berhardt:  exercitationes  in  diagnosi  morborum, 
y.  Marcus:  clinicen  psychiatricam  me  docuerunt. 

Artem  cadavera  rite  secandi  mihi  tradiderunt 
).  Mulier  et  Schlemm. 

Clinicis  interfui  medicis,  Schonlein,  Traube, 

Romberg:  chirurgicis  Langenbeck,  obstetriciis  Busch. 

Quibus  omnibus  viris,  praeclare  de  me  meritis,  gratias  ago  quam  maximas. 

Jam  vero  tentaminibus  tam  philosophico  quam  medico  nec  minus  examine  rigoroso 
rite  superatis,  spero  fore  ut,  dissertatione  hac  thesibusque  publice  defensis  summi  in  medi- 
cina et  chirurgia  honores  in  me  conferantur. 


THESES. 


1.  Recte  dixit  de  Haen,  pulsum  non  esse  certum  signum  febrile,  sed  solum  temperiei 
augmentum. 

2.  Pleuritidem  quod  ad  morbos  consecutivos  pejorem  esse  puto  quam  pneumoniam. 

3.  In  dignoscendis  abdominis  tumoribus  anatomia  normalis  non  respicienda  est  (P.  Frank). 

4.  Insufficientiae  valvulae  tricuspidalis  certissimum  signum  cernitur  in  venae  jugularis 
pulsatione. 

5.  Teleangiectasiae  quam  maturrime  exstirpandae  sunt. 


